ai4bharat/Pralekha huggingface dataset:
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
கால்நடைகளின் நலன் மற்றும் அது சார்ந்த துறைகளை மேம்படுத்தும் வகையிலான என்ஏஎன்டிஐ  இணையதளத்தை திரு பர்ஷோத்தம் ரூபாலா தொடங்கி வைத்தார்
என்ஏஎன்டிஐ  இணையதளத்தை மத்திய மீன்வளம், கால்நடைப் பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா புதுதில்லியில் இன்று தொடங்கி வைத்தார்.
இந்த இணையதளம் மூலம் கால்நடை பராமரிப்பு மற்றும் பால்வளத்துறை, மத்திய மருந்து தரக்கட்டுப்பாட்டு அமைப்பின் சுகம் இணையதளத்துடன் ஒருங்கிணைந்து கால்நடை உற்பத்திப் பொருட்களை மதிப்பீடு செய்வதற்கும், வெளிப்படைத்தன்மையுடன் ஒழுங்குமுறை ஒப்புதல் அளிப்பதற்கும் தடையின்றி வழிவகுக்கும் என்றும் அவர் கூறினார்.
இந்த முன்னெடுப்பு டிஜிட்டல் இந்தியாவை மேம்படுத்தவும், கால்நடைகள் நலன் மற்றும் கால்நடைகள் தொழில்துறையை மேம்படுத்தவும் உதவும் என்று அவர் தெரிவித்தார்.
பிரதமர் அலுவலகம்
ஜார்கண்ட் சர்வதேச முதலீட்டாளர்கள் மாநாடு 2017 – பிரதமர் வாழ்த்து
ஜார்கண்ட்டில் நடைபெறும் சர்வதேச முதலீட்டாளர்கள் மாநாடு 2017க்கு பிரதமர் திரு. நரேந்திர மோடி வாழ்த்து தெரிவித்துள்ளார்.
“ஜார்கண்ட்டில் நடைபெறும் சர்வதேச முதலீட்டாளர்கள் மாநாட்டிற்கு எனது வாழ்த்துகள். இம்மாநாட்டில் நடக்கும் கருத்து பரிமாற்றங்கள் ஜார்கண்ட்டின் வளர்ச்சிக்கு உதவட்டும்.
முதலீட்டாளர்கள் மாநாடு மூலம் கிடைக்கும் முதலீடு மாநில மக்களுக்கு பல்வேறு வாய்ப்புகளை உருவாக்கி, அவர்களின் கனவுகளை நனவாக்க உதவும்.
ஜார்கண்ட் மக்களின் திறமையும் உறுதிப்பாடும் மற்றும் ஜார்கண்ட் அரசின் துடிப்பான முயற்சிகளும் மாநிலத்தின் வளர்ச்சியில் சாதனை படைத்து வருகிறது” என்று பிரதமர் கூறியுள்ளார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அப்பாவி விவசாயிகளை எதிர்க்கட்சிகள் தவறாக வழிநடத்துகின்றன: டாக்டர் ஜிதேந்திர சிங்
ஜம்மு-காஷ்மீரின் உதம்பூர் மாவட்டத்தில் உள்ள மஜால்தா பகுதியில் இருக்கும் விவசாயிகள் மற்றும் கிராம பிரதிநிதிகளோடு மத்திய வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான டாக்டர் ஜிதேந்திர சிங் இன்று உரையாடினார்.
அப்பாவி விவசாயிகளை எதிர்க்கட்சிகள் தவறாக வழிநடத்துகின்றன என்றும் சமீபத்தில் நாடாளுமன்றத்தில் நிறைவேற்றப்பட்ட வேளாண் சட்டங்களை குறித்து பொய்யான தகவல்களை அவை பரப்பி வருவதாகவும் அவர் தெரிவித்தார்.
தற்போதைய புதிய சட்டத்தின் படி, ஒப்பந்தத்தை எப்போது வேண்டுமானாலும் விவசாயிகள் முறித்துக் கொள்ளலாம் என்றும் அதற்காக அவர்கள் எந்தவிதமான அபராதமும் செலுத்த தேவையில்லை என்றும் அமைச்சர் தெரிவித்தார்.
ஒப்பந்தத்தின் மூலம் நிலையான விலையை விவசாயிகள் பெறலாம் என்றும், அவர்களின் நலனை கருத்தில் கொண்டு அவர்களது வருமானத்தை உயர்த்தவும், அவர்களைப் பாதுகாக்கவும் இந்த சட்டங்கள் நிறைவேற்றப்பட்டுள்ளன என்றும் திரு ஜிதேந்திர சிங் தெரிவித்தார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1661619
எரிசக்தி அமைச்சகம்
2022-ம் ஆண்டில் மின்சார அமைச்சகத்தின் செயல்பாடுகள் குறித்த கண்ணோட்டம்
மின்சார விதிகள் 2022  மின்சாரத்துறை நிதி ரீதியில் வலுவாக செயல்பட உதவும் மின்சார விநியோக நிறுவனங்கள், மின்சார நுகர்வோர், உற்பத்தி நிறுவனங்களுக்கு நிவாரணம் வழங்குகிறது.
ரூ.26,546 கோடி அளவிலான மொத்த நிலுவைத்தொகைக்கு 5.8.2022 முதல் 21.9.2022 வரையிலான காலகட்டத்தில் தீர்வு காணப்பட்டது.
பசுமை அணுகல் விதிகள், திறந்தநிலை அணுகலுக்கான வரம்பை ஒரு மெகாவாட்டில் இருந்து 100 கிலோ வாட்டாக குறைக்கிறது. இதனால் சிறிய அளவில் நுகரும் வாடிக்கையாளர்கள் பயன்பெறுவார்கள்.
மின்சார அமைச்சகம், மின்சார விதிகள் 2020-ஐ பிரகடனப்படுத்தியுள்ளது. தற்போதுள்ள மின்சார நடைமுறைகள் நுகர்வோருக்கு சேவை புரியவும், நுகர்வோர் தரமான மின்சாரம் மற்றும் நம்பகமான சேவைகளை பெறுவதற்கான உரிமைகளுக்கும் இது வகை செய்கிறது.
ஆயிரம் மெகாவாட் பேட்டரி மின்சார சேமிப்பு சிஸ்டம்  ஏல வழிகாட்டுதல்கள், வெளிப்படையான ஏல நடைமுறையின் அடிப்படையில் வழங்கப்படுகிறது.
இதுவரை ஆர்டிஎஸ்எஸ் திட்டத்தின் கீழ் 17,34,39,869 ப்ரீபெய்டு ஸ்மார்ட் மீட்டர்கள், 49,02,755 டிடி மீட்டர்கள், 168085 ஃபீடர் மீட்டர்கள், நாடு முழுவதும் 23 மாநிலங்கள் / 40 விநியோக நிறுவனங்களுக்கு மொத்தம் ரூ.115493.79 கோடி செலவில் ஒதுக்கப்பட்டுள்ளன.
மொத்தம் சுமார் 83,887 மெட்ரிக்டன் உயிரி எரிபொருள் பசுமை எரிசக்தியாக பயன்படுத்தப்பட்டுள்ளது.  . நிலக்கரியுடன் இணை எரிபொருளாக இதனை 39 டிபிபிக்கள் நாடு முழுவதும் பயன்படுத்த தொடங்கியுள்ளன.
இந்தியாவுக்கும், மாலத்தீவுகளுக்கும் இடையே லட்சத்தீவுகள் வழியாக மேற்கொள்ளப்படும் இணைப்புக்கான தொழில்நுட்ப விதிமுறைகளை ஆய்வு செய்வதற்காக மாலத்தீவுகளுக்கு இந்திய தொழில்நுட்ப குழு சென்றது.
2030-ம் ஆண்டுக்குள் 500 ஜிகாவாட்டுக்கும் அதிகமான புதுப்பிக்கத்தக்க எரிசக்தி திறனை ஒருங்கிணைப்பதற்கான ஸ்டிரான்ஸ்மிஷன் சிஸ்டத்துக்கான விரிவான திட்ட அறிக்கையை தயார் செய்ய உயர் மட்டக்குழுவை மின்சார அமைச்சகம் அமைத்துள்ளது.
இதுவரை 36.86 கோடிக்கும் அதிகமான எல்இடி பல்புகள், 72.18 லட்சம் எல்இடி டியூப் லைட்டுகள், 23.59 லட்சம் எரிசக்தி சேமிப்பு மின்விசிறிகள் ஆகியவை நாடு முழுவதும் விநியோகிக்கப்பட்டுள்ளன. இதன் மூலம் ஆண்டுக்கு 48.39 பில்லியன் கிலோவாட் மின்சாரம் சேமிக்கப்படுகிறது. இதனால் நுகர்வோரின் மின்சார கட்டணங்கள் ஆண்டுக்கு ரூ.19,332 கோடி அளவுக்கு சேமிக்கப்படுகிறது.
2015-ம் ஆண்டு ஜனவரி 5-ந் தேதி பிரதமர் திரு நரேந்திர மோடி தேசிய தெருவிளக்குகள் திட்டத்தை தொடங்கிவைத்தார். நாடு முழுவதும் ஏற்கனவே இருந்த தெருவிளக்குகளுக்கு பதிலாக மின்சார சேமிப்பு திறன் கொண்ட எல்இடி தெருவிளக்குகளை அமைக்க இந்த திட்டம் வகைசெய்கிறது.
நாடு முழுவதும் உள்ள நகர்ப்புற உள்ளாட்சி அமைப்புகள், கிராமப் பஞ்சாயத்துகளில் 1.26 கோடிக்கும் அதிகமான எல்இடி தெரு விளக்குகளை இஇஎஸ்எல் நிறுவனம் அமைத்துள்ளது. இதன் மூலம் 1416 மெகாவாட் ஆண்டுக்கு சேமிக்கப்படுவதுடன், 5.85 மில்லியன் டன் கார்பன்டை ஆக்சைடு உமிழ்வும் குறைக்கப்படுகிறது. உள்ளாட்சி அமைப்புகளுக்கு ஆண்டுக்கு ரூ.5947 கோடி அளவுக்கு மின்சார கட்டணத்துக்கு செலவிடும் தொகை மிச்சமாகிறது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய அமைச்சர் டாக்டர் ஜிதேந்திர சிங்குடன் மத்திய தலைமைச் செயலக அதிகாரிகள் குழுவினர் சந்திப்பு
வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங்கை மத்திய தலைமைச் செயலக அதிகாரிகள் குழுவினர் சந்தித்து, பதவி உயர்வு சம்பந்தமான விஷயங்கள் மற்றும் இதர சேவை தொடர்பான விஷயங்கள் குறித்துப் பேசினார்கள்.
குழுவினரின் கோரிக்கைகளைப் பொறுமையாகக் கேட்ட அமைச்சர், நிலுவையில் உள்ள அனைத்து விஷயங்களைத் தீர்க்க பணியாளர் மற்றும் பயிற்சித் துறை தொடர்ந்து முயற்சிகளை மேற்கொண்டு வருவதாகவும், நீதிமன்றங்களில் நிலுவையில் உள்ள வழக்குகளை முறையாக எதிர்கொள்ளவும் நடவடிக்கை மேற்கொள்ளப்பட்டு வருவதாகக் கூறினார்.
இரண்டு ஆண்டுகளுக்கு முன்பு பணியாளர் மற்றும் பயிற்சித் துறையின் வெவ்வேறு நிலைகளில், பல்வேறு துறைகளில், சுமார் 4000 அதிகாரிகளுக்கு பதவி உயர்வு வழங்கப்பட்டது வெகுவாகப் பாராட்டப்பட்டதையும் அமைச்சர் நினைவுக்கூர்ந்தார்.
நிலுவையில் இருந்த ரிட் மனுக்களின் முடிவுக்குட்பட்டு இவற்றில் ஒருசில பதவி உயர்வு ஆணைகள் வழங்கப்பட்டதையும் அமைச்சர் சுட்டிக்காட்டினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1731452
ரெயில்வே அமைச்சகம்
ஏழைகள் நல வேலை வாய்ப்பு திட்டம் ரயில்வேயால்116 மாவட்டங்களில் செயல்படுத்தப்படுகிறது; ரயில் நிலையங்களில் தூய்மை பேணப்படுகிறது
ஏழைகள் நல வேலைவாய்ப்பு திட்டத்தின் கீழ் 9,79,000 மனித உழைப்பு தினங்களுக்கான பணி, 2020 செப்டம்பர் 18 வரை இந்திய ரயில்வேயில் செய்யப்பட்டுள்ளது.
6 மாநிலங்களில் உள்ள 116 மாவட்டங்களில் ஏழைகள் நல வேலைவாய்ப்பு திட்டம் செயல்படுத்தப்படுகிறது. பிகார், ஜார்க்கண்ட், மத்தியப் பிரதேசம், ஒடிஷா, ராஜஸ்தான் மற்றும் உத்திரப் பிரதேசம் ஆகியவை இந்த மாநிலங்கள் ஆகும்.
இந்த திட்டத்தின் கீழ் செய்யப்பட்ட பணிகளையும், மேற்கண்ட மாநிலங்களில் உள்ள இடம் பெயர்ந்த தொழிலாளர்களுக்கு வழங்கப்பட்ட வேலைவாய்ப்புகளையும் ரயில்வே அமைச்சகம் கண்காணித்து வருகிறது.
செயல்படுத்தப்பட்ட திட்டங்களுக்காக 2020 செப்டம்பர் 18 வரை ரூபாய் 2056.97 கோடி ஒப்பந்ததாரர்களுக்கு வழங்கப்பட்டுள்ளது. 164 ரயில்வே உள்கட்டமைப்பு திட்டங்கள் இந்த மாநிலங்களில் செயல்படுத்தப்பட்டுள்ளன.
தனக்கு சொந்தமான அனைத்து இடங்களிலும் இந்திய ரயில்வே தூய்மையை பராமரித்து வருகிறது. ஐக்கிய நாடுகள் சுற்றுச்சூழல் திட்டத்துடன் இணைந்து 'தூய்மை மற்றும் சுற்றுச்சூழல்' என்னும் தலைப்பில் இணைய கருத்தரங்கு ஒன்றை வடக்கு ரயில்வே மூலம் இந்திய ரயில்வே நடத்தியது.
ரயில் நிலையங்கள், ரயில்கள், தண்டவாளங்கள், குடியிருப்புகள் மற்றும் இதர இடங்களில் சிறப்பான முறையில் தூய்மை மற்றும் கிருமி நாசினி பணிகள் மேற்கொள்ளப்படுகின்றன. நெகிழி கழிவு மேலாண்மைக்கு சிறப்பு கவனம் அளிக்கப்படுகிறது.
(Visitor Counter : 150
கப்பல் போக்குவரத்து அமைச்சகம்
நமது கடலோர வலிமையின் மகத்தான ஆற்றலை சிறந்த எதிர்காலத்திற்காக பயன்படுத்த வேண்டும்: திரு ஸ்ரீபத் நாயக்
உலகளாவிய கடல்சார் இந்தியா உச்சிமாநாடு 2023  க்கு முன்னோட்டமாக இந்திய துறைமுக ரயில் மற்றும் ரோப்வே நிறுவனத்தின்  2வது நிகழ்வில் துறைமுகங்கள், கப்பல் மற்றும் நீர்வழித் துறை இணையமைச்சர் திரு ஸ்ரீபாத் நாயக் இன்று மெய்நிகர் முறையில் உரையாற்றினார்.
அப்போது பேசிய திரு ஸ்ரீபத் நாயக், “வரவிருக்கும் உலகளாவிய கடல்சார் இந்தியா உச்சிமாநாடு 2023 ஒரு திருப்புமுனை தருணத்தைக் குறிக்கிறது, இது வணிகங்கள் ஒன்றிணைவதற்கும், ஒத்துழைப்பதற்கும், வணிகம் மற்றும் அறிவு வளர்ச்சியை நோக்கி ஒரு பாதையை வகுப்பதற்கும் இணையற்ற தளத்தை வழங்குகிறது” என்று கூறினார்.
ஜி.எம்.ஐ.எஸ்-23 இன் வளர்ச்சி வாய்ப்புகளை விவரித்த பிரதமர், நமது கடலோர வலிமையின் மகத்தான ஆற்றலை முழுமையாகப் பயன்படுத்தி இன்னும் சிறந்த எதிர்காலத்திற்கு வழிவகுக்க வேண்டும் என்று கூறியதை திரு.ஸ்ரீபத் நாயக் நினைவு கூர்ந்தார். நமது பிரதமர் திரு நரேந்திர மோடியின் உத்வேகமூட்டும் பார்வையை நிறைவேற்றுவதற்கான ஒரு முயற்சி இந்த உச்சிமாநாடு என்றும் அவர் குறிப்பிட்டார்.
மேலும் பேசிய ஸ்ரீபத் நாயக், “ஐ.பி.ஆர்.சி.எல் இன் முக்கிய பங்குதாரர்கள் மற்றும் வணிக கூட்டாளர்கள் இந்த பொன்னான வாய்ப்பைப் பயன்படுத்தி தீவிரமாக பங்கேற்கவும், சர்வதேச அரங்கில் தங்கள் வணிகங்களை வெளிப்படுத்த கண்காட்சியாளராக சேர வேண்டும்,” என்று அழைப்பு விடுத்தார். ஜி.எம்.ஐ.எஸ் 23 இல் அவர்களின் இருப்பு கடல்சார் மற்றும் அதனுடன் தொடர்புடைய உள்கட்டமைப்பில் கூட்டாண்மை மற்றும் கண்டுபிடிப்புகளில் செழித்து வளரும் ஒரு துடிப்பான சுற்றுச்சூழல் அமைப்பை வளர்ப்பதற்கான அர்ப்பணிப்பாக இருக்கும்.
இப்பெரும் நிகழ்வில் பல்வேறு வணிக கூட்டாளிகள் / முகவர்கள், ஆலோசகர்கள் மற்றும் ஐ.பி.ஆர்.சி.எல் அதிகாரிகள் உள்ளிட்ட 200 க்கும் மேற்பட்ட பங்கேற்பாளர்கள் கலந்து கொண்டனர். ஐ.ஜி.பி.எல் நிர்வாக இயக்குனர் திரு சுனில் முகுந்தனும் மெய்நிகர் நிகழ்வில் கலந்து கொண்டார்.
தகவல் மற்றும் ஒலிபரப்பு அமைச்சகம்
இந்திய கலாச்சாரத்தை ஊக்குவிக்க பிரசார் பாரதி இந்திய கலாச்சார உறவுகள் கவுன்சிலுடன் ஒப்பந்தத்தில் கையெழுத்திட்டுள்ளது
இந்திய கலாச்சாரத்தை ஊக்குவிப்பதற்கான புரிந்துணர்வு ஒப்பந்தத்தில் பிரசார் பாரதி நிறுவனமும், கலாச்சார உறவுகளுக்கான இந்திய கவுன்சிலுடன் கையெழுத்திட்டுள்ளது. இதன்படி, கலாச்சார உறவுகளுக்கான இந்திய கவுன்சிலுடன் தொடர்புடைய பிரசித்திப் பெற்ற கலைஞர்களின் நிகழ்ச்சிகள், தூர்தர்ஷனின் தேசிய மற்றும் சர்வதேச அலைவரிசைகளில் ஒலிபரப்பப்படும்.
நடனம் மற்றும் இசை நிகழ்ச்சிகள் டிடி நேஷனல், டிடி இந்தியா, தூர்தர்ஷனின் மண்டல அலைவரிசைகள் மற்றும் பிரசார் பாரதி செய்தி சேவைகளில்  வாராந்திர நிகழ்ச்சியாக இடம்பெறும்.
கலாச்சார உறவுகளுக்கான இந்திய கவுன்சில் ஒத்துழைப்புடன், தூர்தர்ஷன் தலா அரைமணிநேரம் ஒலிபரப்பாகக்கூடிய 52 எபிசோடுகளை தயாரித்துள்ளது. பிரசார் பாரதியின் தலைமைச் செயல் அதிகாரி திரு சசிசேகர் வெம்பட்டி, உறுப்பினர் , திரு டி பி எஸ் நேஹி ஆகியோர் முன்னிலையில், தூர்தர்ஷனின் தலைமை இயக்குநர் திரு மயங் குமார் அகர்வால், கலாச்சார உறவுகளுக்கான இந்திய கவுன்சிலின் தலைமை இயக்குநர் திரு தினேஷ் கே பட்நாயக் ஆகியோர் இந்த புரிந்துணர்வு ஒப்பந்தத்தில் கையெழுத்திட்டனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1783407
சிறப்பு சேவைகள் மற்றும் கட்டுரைகள்
வ உ சிதம்பரனார் துறைமுக பொறுப்புக் கழகத்தில் 73-வது குடியரசு தின விழா கொண்டாட்டம்
இந்திய திருநாட்டின் 73 வது குடியரசு தின விழா, வ உ சிதம்பரனார் துறைமுக பொறுப்புக் கழகத்தில் சிறப்பான முறையில் இன்று காலை 8 மணியளவில் கொண்டாடப்பட்டது.
73 வது குடியரசு தின விழாவை முன்னிட்டு திரு தா கி ராமச்சந்திரன், இ ஆ ப., வ உ சிதம்பரனார் துறைமுக பொறுப்புக் கழகத் தலைவர், தேசியக் கொடியை ஏற்றி வைத்து, மத்திய தொழில் பாதுகாப்புப் படையின்  மரியாதையை ஏற்றுக் கொண்டார்.
குடியரசு தின விழாவின் சிறப்புரையில் வ உ சிதம்பரனார் துறைமுகத் தலைவர் திரு தா கி ராமச்சந்திரன், இ ஆ ப., உலகளாவிய கடற்சார் வர்த்தகத்தில் கொரோனா தொற்று பெரும் பாதிப்பை ஏற்படுத்தி கொண்டிருக்கும் இச்சூழலிலும் கூட நம் வ உ சிதம்பரனார் துறைமுகம் இந்த நிதியாண்டின் டிசம்பர் மாதம் வரை 26.05 மில்லியன் டன் சரக்குகளையும், சரக்கு பெட்டகங்களை பொறுத்தவரை 5.93 லட்சம் டிஇயு சரக்கு பெட்டகங்களையும் கையாண்டு கடந்த நிதியாண்டுடன் ஒப்பிடுகையில் 10.37 சதவீதம் அதிகம் கையாண்டுள்ளது என்று கூறினார்.
மேலும் அவர் நம் நாடு சுதந்திரம் பெற்று 75 ஆண்டுகளை கடந்ததை நினைவுகூரும் விதமாக இந்திய அரசு ஆசாதி கா அம்ரித் மஹோத்சவ் திட்டத்தின்கீழ் பல்வேறு கொண்டாட்டங்களை வ உ சிதம்பரனார் துறைமுகம் நடத்தி வருகிறது. அதன் ஒரு பகுதியாக துறைமுக வளாகத்தில் தமிழ்நாட்டின் கடற்சார் வாணிபத்தினை பிரதிபலிக்கும் வகையில் தமிழ்நாடு கடற்சார் அருங்காட்சியகம் மற்றும் வஉசி அருங்காட்சியகமும் அமைக்கப்பட திட்டமிட்டுள்ளது என்று கூறினார்.
மேலும் அவர் தம் நாட்டின் உட்கட்டமைப்பு துறைக்காக இந்திய அரசு கதிசக்தி எனும் பல்முறை இணைப்புகளுக்கான தேசிய திட்டத்திற்கு கைகோர்க்கும் விதமாக நமது துறைமுகத்தில் சரக்கு தளம் ஒன்பதினை 3 வது சரக்கு பெட்டக முனையமாக மாற்றுதல், வடக்கு சரக்கு தளம் 3-னை இயந்திரமயமாக்குதல் மற்றும் சரக்கு தளம் 1,2,3 மற்றும் 4-ஐ சரக்கு பெட்டக முனையமாக மாற்றுதல் போன்ற திட்டங்களை செயல்படுத்த திட்டமிட்டுள்ளது என்று கூறினார்.
மேலும் அவர் தனது உரையில் துறைமுக ஊழியர்கள் மற்றும் அதிகாரிகளின் சிறப்பான பணி, தொழிற்சங்கங்களின் ஒத்துழைப்பு மற்றம் துறைமுக உபயோகிப்பாளர்களின் சீரிய செயல்பாட்டிற்கு நன்றி தெரிவித்துடன் வ உ சிதம்பரனார் துறைமுகம், நாட்டின் கிழக்கு கடற்பகுதியின் சிறந்த சரக்கு பரிமாற்ற முனையமாக மாற்றுவதற்கு அனைவரும் முனைப்புடன் செயல்பட வேண்டும் என்று கேட்டுக் கொண்டார்.
2020-2021 ம் ஆண்டில் சிறப்பாக செயல்பட்ட துறைமுக உபயோகிப்பாளர்களான கப்பல் முகவர்கள், ஸ்டிவிடோர், சுங்கத் துறை முகவர், சரக்கு பெட்டகம் இயக்குபவர்கள், ஏற்றுமதியாளர்கள் மற்றும் இறக்குமதியாளர்களுக்கு விருதுகள் வழங்கப்பட்டது. மேலும் துறைமுகத்தில் மிகச்சிறப்பாக பணிபுரிந்த அதிகாரிகள் மற்றும் ஊழியர்களுக்கு சான்றிதழ்களும் வழங்கப்பட்டது.
வ உ சிதம்பரனார் துறைமுக பொறுப்புக் கழகம் இன்று வெளியிட்டுள்ள செய்திக்குறிப்பில் இத்தகவல் தெரிவிக்கப்பட்டுள்ளது.
தொலைதொடர்பு மற்றும் தகவல் தொழில்நுட்ப அமைச்சகம்
ஆலோசனை அறிக்கை மீதான கருத்துக்களை சமர்ப்பிக்கும் தேதியை நீட்டித்து ட்ராய் அறிவிப்பு
“டிஜிட்டல் தொலைத்தொடர்பு துறையில் ஒழுங்குமுறை சோதனையின் வாயிலாக புதிய தொழில்நுட்பங்கள், சேவைகள், பயன்பாட்டு சேவைகள் மற்றும் வர்த்தக மாதிரிகளை ஊக்குவிப்பது” குறித்த ஆலோசனை அறிக்கையை இந்திய தொலைத்தொடர்பு ஒழுங்குமுறை ஆணையமான ட்ராய் ஜூன் 19, 2023 அன்று வெளியிட்டிருந்தது. இது தொடர்பாக எழுத்துப்பூர்வமான கருத்துக்களை ஜூலை 17 வரை பங்குதாரர்கள் அனுப்பலாம் என்றும், பதில் கருத்துக்களை ஆகஸ்ட் 1 வரை சமர்ப்பிக்கலாம் என்றும் தெரிவிக்கப்பட்டிருந்தது.
இந்நிலையில் பங்குதாரர்களின் கோரிக்கையை ஏற்று கருத்துக்களையும் பதில் கருத்துக்களையும் முறையே ஜூலை 31, 2023 மற்றும் ஆகஸ்ட் 16, 2023 வரை சமர்ப்பிக்கலாம் என்று தற்போது அறிவிக்கப்பட்டுள்ளது. இத்தகைய கருத்துக்களை ட்ராய் ஆலோசகர் திரு சஞ்சீவ் குமார் ஷர்மாவுக்கு மின்னஞ்சல்  வாயிலாக அனுப்புமாறு கேட்டுக் கொள்ளப்படுகிறது.
அறிவியல் மற்றும் தொழில்நுட்பத்துறை
நீரிழிவு நோயாளிகளின் நாள்பட்ட காயங்களுக்கு கட்டுப்போட நவீன பேண்டேஜ் : இந்திய விஞ்ஞானிகள் உருவாக்கம்
நீரிழிவு நோயாளிகளுக்கு ஏற்படும் காயங்கள் மற்றும் நாள்பட்ட காயங்களுக்கு கட்டுப்போட நவீன பேண்டேஜை இந்திய விஞ்ஞானிகள் உருவாக்கியுள்ளனர்.
இதில் ‘அகர்’ என்ற கடல் பாசி செடியிலிருந்து எடுக்கப்பட்ட இயற்கை பாலிமர் பயன்படுத்தப்படுகிறது. இது நீரிழிவு நோயாளிகளின் காயங்கள் மற்றும் நாள்பட்ட காயங்களுக்கு சிகிச்சை அளிக்க மிகச் சிறந்ததாக உள்ளது.
உள்நாட்டு தொழில்நுட்பத்தில் தயாரிக்கப்பட்ட இந்த பேண்டேஜ்க்கு குறைந்த செலவு ஏற்படுகிறது. .
மக்கக்கூடிய, காயத்தை ஆற்றக்கூடிய இந்த பேண்டேஜை டாக்டர் விவேக் வர்மா தலைமையிலான கான்பூர் ஐஐடி குழுவினர் உருவாக்கியுள்ளனர். இதில் அயோடின் மற்றும் சிட்ரிக் அமிலம் ஆகியவை பயன்படுத்தப்பட்டுள்ளது. இந்த கண்டுபிடிப்புக்கு மத்திய அரசின் அறிவியல் மற்றும் தொழில்நுட்பத்துறையின் மேம்பட்ட தயாரிப்பு தொழில்நுட்பங்கள் திட்டம் உதவியது.
மேக் இன் இந்தியா திட்டத்தின் கீழ் மேற்கொள்ளப்பட்ட இந்த முயற்சிக்கு தேசிய காப்புரிமை பெறப்பட்டுள்ளது. நவீன பேண்டேஜ்கள் தயாரிப்பில் பெரும்பாலும் வெளிநாட்டு நிறுவனங்களே ஈடுபட்டுள்ளதால், உள்நாட்டு தொழில்நுட்பத்தில் உருவாக்கப்பட்டுள்ள இந்த கண்டுபிடிப்பு, புதிய வர்த்தகத்துக்கு வழிவகுத்துள்ளது.
இது குறித்த கூடுதல் தகவல்களுக்கு டாக்டர் விவேக் வர்மாவை  என்ற மின்னஞ்சல் முகவரியில் தொடர்பு கொள்ளலாம்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1743076
பாதுகாப்பு அமைச்சகம்
உள்நாட்டிலேயேத் தயாரிக்கப்பட்ட ஏவுகணை அழிப்பானான ஐஎன்ஸ் மொர்முகோவ், பி15பி கிளாஸ் 2வது போர்க்கப்பல் மத்திய பாதுகாப்பு அமைச்சர் முன்னிலையில் கடற்படையில் இணைந்தது
மும்பைக் கடற்படைத்தளத்தில் 2022 டிசம்பர் 18ம் தேதி நடைபெற்ற நிகழ்ச்சியில், ஐஎன்எஸ் மொர்முகோவ் என்ற ஏவுகனைகளைத் தாக்கி அழிக்கும் வல்லமை கொண்டப் போர்க்கப்பல், மத்திய பாதுகாப்பு அமைச்சர் ராஜ்நாத்சிங் முன்னிலையில், இந்தியக் கடற்படையில் இணைந்தது. இதன்மூலம் உள்நாட்டிலேயே தயாரிக்கப்பட்ட இந்தியக் கடற்படையில் சேர்க்கப்பட்டுள்ள 2-வது விசாகப்பட்டினம் கிளாஸ் டெஸ்ட்ராயர் இது என்ற பெருமையை, அந்தக் கப்பல் பெற்றுள்ளது. பி15பி ஏவுகணை அழிப்பானைக் கொண்ட இந்தப் போர்க்கப்பல், கடற்படையின் போர்க்கப்பல் உற்பத்தி அமைப்பு மற்றும் மஸாகான் டாக் கப்பல் தயாரிப்பு நிறுவனத்துடன் இணைந்து வடிவமைக்கப்பட்டுள்ளது.
விழாவில் பேசிய மத்திய அமைச்சர், ஐஎன்எஸ் மொர்முகோவ் இந்தியாவிலேயே தயாரிக்கப்பட்ட அதிக சக்திவாய்ந்த போர்க்கப்பல் என்றும், இந்தக் கப்பல், இந்தியக் கடற்படையின் கடல்சார் திறன்களை மேம்படுத்துவதுடன், கடல்பாதுகாப்பை உறுதிசெய்யும் எனவும் தெரிவித்தார். ஐஎஸ்எஸ் மொர்முகோவ் , தொழில்நுட்ப ரீதியிலான அதிநவீன ஏவுகணைகளைத் தாங்கிச் செல்லும், வல்லமை கொண்டது என்றார். இதில் இடம்பெற்றுள்ள 75 சதவீதத்திற்கும் மேற்பட்ட உபகரணங்கள் உள்நாட்டில் வடிவமைக்கப்பட்டவை என்பது, இந்திய ராணுவம் தற்சார்பு அடைவதற்கான முனைப்பில் இருப்பதற்கு உதாரணம் என்று கூறிய திரு. ராஜ்நாத் சிங், இந்த போர்க்கப்பல், இந்தியாவின் தற்போதைய மற்றும் எதிகாலத் தோவையையும், நட்பு நாடுகளின் தேவையையும் பூர்த்தி செய்யும் என்று குறிப்பிட்டார்.
இந்த அதிநவீனப் போர்க்கப்பல் உருவாக்கத்தில் அர்ப்பணிப்புடன் ஈடுபட்ட பொறியாளர்கள், தொழில்நுட்பவியலாளர்களுக்கு பாராட்டு தெரிவித்த அவர், இந்தியக் கடற்படை, கடற்சார் பாதுகாப்பைக் கண்காணிப்பது மட்டுமல்லாமல், சமூக–பொருளாதார வளர்ச்சியிலும் பங்காற்றுவதாகப் பெருமிதம் தெரிவித்தார்.
இந்திய கடல் பிராந்தியத்தைப் பாதுகாப்பதே, இந்தியக் கடற்படையின் முக்கிய இலக்கு என்றுக் குறிப்பிட்ட அவர், பொருளாதார வளர்ச்சி என்பது கடல் மார்க்கமாக அதிகரிக்கும் வர்த்தகத்தைச் சார்ந்தே இருப்பதாகவும் தெரிவித்தார்.
எல்லைப்பகுதிகளையும், கடலோரப் ப குதிகளையும் பாதுகாக்கும் ஆயுதப்படையினர், தங்களுடைய அர்ப்பணிப்புடன் கூடியப் பங்களிப்பின்மூலம், இந்தியாவின் மாபெரும் வளர்ச்சிக்கு முதுகெலும்பாகத் திகழ்வதாக அமைச்சர் கூறினார். நாள்தோறும் புதிய உயரத்தை எட்டி வருவதால், இந்தியா தற்போது, உலகின் சக்திவாய்ந்த 5-வது பொருளாதார நாடாக உருவெடுத்துள்ளதாகவும் பெருமிதம் தெரிவித்தார்.
சர்வதேச அளவிலான மாறிவரும் சவால்களை எதிர்கொள்ள நாடு தயாராக இருப்பதாகவும், ராணுவத்தில் பெரும்பாலும் உள்நாட்டிலேயே தயாரிக்கப்பட்ட ஆயுதங்கள் மற்றும் உபகரணங்களைக் கொண்ட உள்கட்டமைப்பு வசதிகளை ஏற்படுத்தவும் மத்திய அரசு முன்னுரிமை அளிப்பதாகவும் அவர் கூறினார்.
நாடுகளுக்கு இடையேயான பொருளாதார, அரசியல் மற்றும் வர்த்தக உறவுகள் நாளுக்கு நாள் மேம்படுவதாகவும், ஒவ்வொரு நாடும், மற்ற நாடுகளை வர்த்தக ரீதியில் சார்ந்திருப்பது தவிர்க்க இயலாதது என்றும் குறிப்பிட்டார். உலகின் பொருளாதார வளர்ச்சி மற்றும் நிலைத்தன்மையைவிட, விதி அடிப்படையிலான சுதந்திரமும், கடல்வழிப் பாதுகாப்பே முக்கியம் என்று அமைச்சர் தெரிவித்தார்.
ராணுவ உபகரணங்களுக்கான தேவை நாளுக்கு நாள் அதிகரித்து வரும் நிலையில், பொது மற்றும் தனியார் நிறுவனங்களை சர்வதே தரம் கொண்ட நிறுவனங்களாக மாற்ற ஏதுவான கொள்கைகளை மத்திய அரசு அறிமுகப்படுத்தியிருப்பதை பாதுகாப்பு அமைச்சர் ராஜ்நாத் சிங் சுட்டிக்காட்டினார்.
குறு சிறு மற்றும் நடுத்தர தொழில் துறை அமைச்சகம்
குறு, சிறு மற்றும் நடுத்தர தொழில் நிறுவனங்கள் எதிர்கொள்ளும் சவால்கள்
குறு, சிறு, மற்றும் நடுத்தரத் தொழில் நிறுவனங்கள் முறையான கடன், வேலைவாய்ப்பு உருவாக்கம், அரசுக்கு நேரடி விற்பனை, தரமான உற்பத்தி, நுண்கடன் அணுகல், அவர்கள் எதிர்கொள்ளும் விழிப்புணர்வின்மை போன்ற சவால்களைச் சமாளிக்க உதவும் வகையில், ஒடிசா மாநிலம் உட்பட நாடு முழுவதும் பிரதமரின் வேலைவாய்ப்பு உருவாக்கும் திட்டம் உள்ளிட்ட பல நடவடிக்கைகளை மத்திய அரசு எடுத்துள்ளது. குறு மற்றும் சிறு தொழில்கள்-குழும மேம்பாட்டுத் திட்டம், குறு மற்றும் சிறு நிறுவனங்களுக்கான கடன் உத்தரவாதத் திட்டம், குறு, சிறு மற்றும் நடுத்தர நிறுவனங்களின் செயல்திறனை உயர்த்துதல் மற்றும் விரைவுபடுத்துதல் திட்டம், தற்சார்பு இந்தியா நிதித் திட்டம், கொள்முதல் மற்றும் சந்தைப்படுத்தல் ஆதரவுத் திட்டம் போன்றவையாகும்.
நாட்டின் 5 டிரில்லியன் பொருளாதாரம் என்ற இலக்கை அடைய எம்.எஸ்.எம்.இ.க்களின் சவால்களை எதிர்கொள்ள மத்திய அரசு பல நடவடிக்கைகளை எடுத்துள்ளது. 27.06.2023 அன்று எம்.எஸ்.எம்.இ.க்களுக்கான சாம்பியன்ஸ் 2.0, எம்.எஸ்.எம்.இ.க்களுக்கான தற்சார்பு இந்தியா  நிதி, எம்.எஸ்.எம்.இ.க்களுக்கு உதவி மற்றும் மானியம் வழங்குவதற்கான எம்.எஸ்.எம்.இ சாம்பியன் திட்டம், 2023-24 பட்ஜெட்டில் குறு மற்றும் சிறு நிறுவனங்களுக்கான கடன் உத்தரவாத நிதி அறக்கட்டளையின் தொகுப்பில் ரூ.9,000 கோடி உட்செலுத்துதல், ரூ.2.0 லட்சம் கூடுதல் கடன், ரூ.2.0 லட்சம் கூடுதல் கடன் வழங்குதல் ஆகியவை அடங்கும். இத்தகவலை மத்திய சிறு மற்றும் நடுத்தரத் தொழில் துறை இணையமைச்சர் திரு பானு பிரதாப் சிங் வர்மா மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
PIB Headquarters
இந்திரதனுஷ் தீவிர தடுப்பூசி இயக்கம் 2.0 : மண்டல மக்கள் தொடர்பு அலுவலகத்தின் பயிலரங்கு
மத்திய அரசின் தகவல் ஒலிபரப்புத்துறைக்கு உட்பட்ட மண்டல மக்கள் தொடர்பு அலுவலகம் , மத்திய சுகாதாரம் மற்றும் குடும்பநலத்துறை மற்றும் தமிழக அரசின் பொது சுகாதாரம் மற்றும் தடுப்பு மருந்துத் துறையுடன் இணைந்து, சென்னையில் இன்று  இசை மற்றும் நாடகப் பிரிவினருக்கு, “இந்திர தனுஷ் தீவிர தடுப்பூசி இயக்கம் 2.0” குறித்த புத்தாக்கப் பயிற்சி மற்றும் பயிலரங்கு ஒன்றை நடத்தியது.
தமிழக அரசின் பொது சுகாதாரம் மற்றும் தடுப்பு மருந்து இயக்கக சுகாதார அதிகாரி டாக்டர் சதீஷ், சென்னை அகில இந்திய வானொலியின் செய்திப்பிரிவு இயக்குநர் திரு வி பழனிச்சாமி, தூர்தர்ஷனின் பொதிகை தொலைக்காட்சி செய்திப்பிரிவு இயக்குநர் திரு எம் அண்ணாதுரை, யுனிசெப் அமைப்பின் தகவல் தொடர்பு நிபுணர் திரு.சுகாதா ராய் உள்ளிட்டோர் இந்த நிகழ்ச்சியில் கலந்து கொண்டு பயிலரங்கைத் தொடங்கி வைத்தனர். இவர்கள் தீவிர தடுப்பூசி இயக்கத்தின் நோக்கம் மற்றும் சிறப்பு அம்சங்கள் குறித்து உரையாற்றினர்.
கர்ப்பிணிப் பெண்கள் மற்றும் இரண்டு வயதுக்குட்பட்ட குழந்தைகளுக்கு ஏற்படக்கூடிய தொண்டை அழற்சி, இருமல், இழுப்புவாதம், இளம்பிள்ளை வாதம், காசநோய், தட்டம்மை, மூளைக்காய்ச்சல் மற்றும் கல்லீரல் அழற்சி  ஆகிய எட்டு நோய்களைக் கட்டுப்படுத்தும் விதமாகவும், 5 வயதுக்குட்பட்ட குழந்தைகளுக்கு ஏற்படும் உயிரிழப்பை குறைக்கும் நோக்குடனும், மத்திய அரசின் சுகாதாரத்துறை இந்திர தனுஷ் தீவிர தடுப்பூசி இயக்கம் 2.0-வை செயல்படுத்தி வருகிறது. நாட்டின் 27 மாநிலங்களில் உள்ள 272 மாவட்டங்களிலும், இந்தத் தடுப்பூசி இயக்கம் செயல்படுத்தப்படுகிறது. குறிப்பாக, குழந்தைகளின் தடுக்கக் கூடிய உயிரிழப்பை 2030-ஆம் ஆண்டுக்குள் முழுவதுமாக தடுப்போம் என்கிற நீடித்த வளர்ச்சிக்கான இலக்கை அடையும் நோக்கிலும் இந்த தடுப்பூசி இயக்கம் செயல்படுத்தப்படுகிறது. தேர்ந்தெடுக்கப்பட்ட பகுதிகளில் ஜப்பானிய மூளைக்காய்ச்சல் மற்றும் இன்ஃப்ளூயன்ஸா ஆகியவற்றுக்கான தடுப்பூசிகளும் வழங்கப்படுகின்றன.
சுகாதாரம் மற்றும் குடும்ப நலத்துறை அமைச்சகம்
2.18 கோடி கொவிட் தடுப்பூசி டோஸ்கள்: மாநிலங்கள், யூனியன் பிரதேசங்களின் கையிருப்பில்
2.18 கோடிக்கும் அதிகமான  கொவிட் தடுப்பூசி டோஸ்கள், மாநிலங்கள் மற்றும் யூனியன் பிரதேசங்களின் கையிருப்பில் உள்ளன.
மத்திய அரசு இதுவரை, 27.28 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது.
இன்று காலை 8 மணி வரையிலான தரவுகளின் அடிப்படையில், மொத்தம் 25,10,03,417 டோஸ் தடுப்பூசி  பயன்படுத்தப்பட்டுள்ளது.
நாடு தழுவிய தடுப்பூசித் திட்டத்தின் ஒரு பகுதியாக அடுத்த மூன்று நாட்களில் கூடுதலாக 56,70,350 தடுப்பூசி டோஸ்களை, மத்திய அரசு, மாநிலங்களுக்கும் யூனியன் பிரதேசங்களுக்கும் வழங்கவிருக்கிறது.
தாராளமயமாக்கப்பட்ட விலை நிர்ணயம் மற்றும் துரிதப்படுத்தப்பட்ட மூன்றாம் கட்ட கொவிட்-19 தடுப்பூசி உத்தி, மே 1 முதல் தொடங்கப்பட்டுள்ளது. இந்த உத்தியின் கீழ் ஒவ்வொரு மாதமும் மத்திய மருந்துகள் ஆய்வகம் அனுமதி அளித்த மொத்த தடுப்பூசிகளில் 50 சதவீதத்தை இந்திய அரசு கொள்முதல் செய்து, மாநில அரசுகளுக்கு இலவசமாக வழங்கிவருவது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1727811